《送王予安还越兼寄梁非馨》
明代·黎遂球

王郎昔与梁生居，辽左烽烟谈笑馀。梁生作书遥与我，此中乃有王郎人不如。

自从辽事溃败罪督死，王郎徒步归乡里。我从燕市遇梁生，不语泪下如流水。

王郎高才举于乡，声名鹊起羽翼长。十年而今得一见，典衣奏伎同飞觞。

酒酣相看意复恶，为君起舞还命酌。督师失守有恒罪，是逆非逆果何若。

此事君应解其故，试望胡沙迷海雾。君来仍主督师家，何以报之前途赊。

去逢梁生为问信，岁荒久客安归耶。他人小恩勿烦受，无乃空作祢衡挝。

作者简介：（?—1646）广东番禺人，字美周。天启七年举人。再应会试不第。善诗、古文，工画山水。崇祯中，陈子壮荐遂球为经济名儒，以母老不赴。明亡，方应陈子壮荐，为南明隆武朝，兵部职方司主事，提督广东兵援赣州，城破殉难。谥忠悯。有《莲须阁诗文集》。